આજે આ પ્રસંગે એ વાત મૂકવાની ઇચ્છા છે કે નવોદિત રચનાકારોની કૃતિઓ કોઈ એક કાવ્યપ્રકારમાં બંધબેસતી હોતી નથી એવો મિત્રોનો સતત પ્રતિભાવ તેના સ્થાને સાચો છે, ગઝલ રચના તરીકે મોકલેલી કૃતિઓ ન ગઝલ – ન કવિતા એવા મિશ્ર સ્વરૂપમાં હોય છે, ક્યારેક અછાંદસ તરીકે પાઠવેલી રચના પ્રાસમેળ કહી શકાય એવી હોય છે તો ક્યારેક ગઝલ તરીકે મોકલાયેલી રચના અછાંદસ હોય છે. ખેર! પ્રથમ પ્રયત્ને જે પણ અમને મોકલાયું છે તેને પદ્યરચના તરીકે પ્રસ્તુત કરી વાચકોને પ્રતિભાવ દ્વારા જ એ વ્યક્ત કરવાનો અવસર આપવાનો મારો હેતુ રહ્યો છે, કવિની સર્જનશક્તિનો ક્યાસ તેઓ કેવો મૂલવે છે એ વધુ અગત્યનું છે કારણ સર્જનકળા અગત્યની છે કે શાસ્ત્રીય રચનારીત એ વિશે મારા મનમાં કોઈ મૂંઝવણ નથી. નવોદિતોને ‘ના’ કહીને હતોત્સાહ કરવા કરતાં તેમને માર્ગદર્શન આપી તેમની સર્જનશક્તિને સાચા રસ્તે વાળવાનો પ્રયત્ન કરવો જરૂરી છે, અને એ વાચકોનો પ્રતિભાવ જ કરી શકે.